khistorydata/jeongjo-sjw-relations huggingface dataset:
정조 10년
徐龍輔。以禮曹言啓曰。今此王世子喪服制。國制。殿下齊衰朞年。而戊申服制。亦有已行之禮。當以此磨鍊以入。而取考喪禮補編成服條。則以殿下斬衰三年載錄。今番則未知何以擧行。問議于大臣儒臣處之。何如。傳曰。允。
정조 10년
徐龍輔。以禮曹言啓曰。宗廟各陵殿卒哭前雖廢祭。享朔望焚香。則不可停廢。依前依擧行之意。敢啓。傳曰。知道。
정조 10년
徐龍輔。以禮曹言啓曰。五禮儀。自初喪至卒哭。竝停大中小祀。而殯後唯啓社稷事載錄。依此擧行。何如。傳曰。允。
정조 10년
徐龍輔。以禮曹言啓曰。取考戊申謄錄。則上食獻祭時。有宗親及功臣子孫一人輪次直宿之規。今亦依此例。令該曹差出。何如。傳曰。允。
정조 10년
吏曹口傳政事。以徐命善爲三都監都提調。禮葬都監堂上李文源趙時俊。郞廳尹長烈柳文養崔重圭李遠培李海敷洪景厚。殯宮都監堂上徐有隣尹蓍東。郞廳尹㬦尹在命金致光洪元燮李性淳宋厚淵。墓所都監堂上徐有寧李在簡。郞廳李東郁李秉喆李景溟鄭杆尹晩東沈原之。代奠官廣陵君烻。守墓官安春君烿。銘鉦書寫官徐浩修單付。
정조 10년
趙興鎭。以吏曹言啓曰。今此三都監堂上郞廳差出時。只憑本曹謄錄擧行矣。追聞都廳望。則待都提調點下後。都提調方始啓下者。載在大典通編云。臣之未諳格例。輕先差下之失。自無所逃。三都監都廳望。竝勿施。臣則惶恐待罪之意。敢啓。傳曰。知道。卿則勿待罪。
정조 10년
趙興鎭。以訓鍊都監言啓曰。信箭祗受後。宮城扈衛。依前信地。本局則東自御營廳頭局東營西南邊爲始。西至金虎門南邊禁衛營頭局排立。斥堠兵四處。將四人。軍十六名。依例定送之意。敢啓。傳曰。知道。
정조 10년
趙興鎭。以禁衛營言啓曰。宮城扈衛。依前信地。南自金虎門訓鍊都監頭局。北至廣智營。御營廳尾局。本營將校軍兵率領排立。斥堠伏兵六處。將六人。軍二十四名。亦爲嚴飭定送之意。敢啓。傳曰。知道。
정조 10년
趙興鎭。以御營廳言啓曰。依下敎。本營軍兵。大將臣李柱國率領。宮墻外信地。扈衛之意。敢啓。傳曰。知道。
정조 10년
趙興鎭。以守禦廳言啓曰。依下敎。本廳標下軍等。聚會排立于備邊司西門外前路之意。敢啓。傳曰。知道。
정조 10년
趙興鎭。以摠戎廳言啓曰。依下敎。本廳標下軍等。聚會排立于禁衛營東門外信地之意。敢啓。傳曰。知道。
정조 10년
趙興鎭。以御營廳言啓曰。今此宮城扈衛時。都門把守守門軍合番嚴守斥候。本廳分授字內鷹峯惠化門外高峯讀書堂後峯往十里後峯。各牌將一人。軍四名。嚴飭定送。着實把守之意。敢啓。傳曰。知道。
정조 10년
丙午五月十一日卯時。上御昌慶宮別堂。因東宮患候。命藥房三提調。時原任大臣。閣臣入侍時。藥房都提調徐命善。提調李文源。副提調李敬養。奉朝賀金致仁。領府事金尙喆。領議政鄭存謙。領敦寧洪樂性。判府事李福源金熤。一提學金鍾秀。原任提學吳載純徐浩修。原任直提學徐有防。直提學朴祐源。原任直閣李秉模徐鼎修金宇鎭鄭東浚金載瓚。直閣鄭大容。左承旨李時秀。右承旨徐龍輔。左副承旨趙衍德。同副承旨李復永。記事官金孝建。假注書李宗烈。事變假注書任希鐸。記事官李崑秀尹行任。以次進伏訖。上曰。今日則病勢已無可爲。卿等第爲入診。可也。命善等承命入診後。涕泣還奏曰。患候萬分危篤。無辭可達矣。少頃。上又命樂性復永更爲入診。樂性等入診還奏曰。漸就危劇。萬萬罔措矣。復永曰。元氣下陷。無以扶接。實難輕易議藥矣。上曰。藥房直宿。以侍藥廳擧行。出榻敎命書傳敎曰。不卜日。宗廟社稷。遣大臣祈禱。上命方外諸醫入診。上曰。尙有可爲之道乎。安暻等曰。以臣曚昧。未知何以爲策矣。上曰。病則已無可論。而或冀有萬一之幸。獨蔘茶第爲試用焉。鍾秀曰。凡當大憂患。可驗其定力淺深。雖當如此之時。聖心能不至大段擾動否耶。上曰。以人情言之。則實難鎭定。而今旣到此地頭。予則只付之天命。別無大段動心之事矣。又命書傳敎曰。不卜日宗廟社稷再次祈禱爲之。上曰。祭官諸執事。以各別擇差。虔誠將事。仍以初次差遣人。仍爲設行事。分付。上曰。已無回春之望。此何事也。此何事也。名位已定。事體莫重。擧行節次。不可以蒼黃罔措。有所顚錯。卿等雖在憂遑之中。必須詳審。無致後悔也。致仁等曰。聖敎及此。痛迫抑塞。更何仰喩。仁天降監。豈有是理。少俟動靜焉。上命時秀曰。宮城例有扈衛之擧云。節次問于兵曹。建陽門則把守。春桂坊及入參諸臣。竝使來待于通化門外事。分付。上曰。喪禮補編持入。命中官曰。常時所御衣襨衾褥之屬。一一搜來。無或遺漏也。命書榻敎曰。王大妃殿進御三戔重人蔘粟米飮一貼煎入。又命書榻敎曰。惠慶宮進服三戔重人蔘粟米飮一貼煎入。致仁等進前泣奏曰。天理難諶。竟至此境。到今悠悠萬事。惟在保嗇聖躬而已。伏望十分寬譬焉。上涕泣下敎曰。事已至此。予則別無動心者。而但以貽慼於慈殿慈宮。爲萬萬悶迫矣。
정조 10년
同日未時。王世子薨逝于昌慶宮之別堂。上親臨擧哀。命下番翰林。以諱音宣訃于闕內各司及各軍門。命宣傳官持信箭。令五軍門設扈衛。上曰。曾經師傅賓客春桂坊人。竝使入來。可也。上曰。禮兵判入侍。兵曹判書鄭昌聖。禮曹判書尹蓍東進伏。上曰。百官擧哀。以寅錢門外爲之。時刻已晩。臯復節次。趁卽爲之也。鍾秀進前奏曰。世俗多於復後始哭。而禮書則先哭後復。故好禮之家。或多如是行之。今見補編。亦以先哭後復載錄矣。蓍東曰。先哭後復。似不無意義矣。上曰。古禮及補編皆如是。先爲擧哀無妨矣。福源曰。臯復前。則不爲易服矣。鍾秀曰。然矣。內侍跪啓請哭。上哭。諸臣皆哭。上止哭。諸臣止哭。內侍持王世子常御黑衮龍袍。左荷陞自東霤。北向三呼曰。王世子復。詳見儀注復者降。上易服。具白袍翼善冠烏犀帶。出就位。百官以淺淡服烏紗帽黑角帶。入就外庭。內侍跪啓請哭。上哭。百官皆哭。上止哭。百官奉慰如儀。詳見儀注上命書傳敎曰。宗戚執事恩彦君䄄。錦城尉朴明源。昌城尉黃仁點。前參奉趙觀鎭。都事趙應鎭。領敦寧洪樂性。前承旨洪樂信洪樂任。幼學洪樂倫。前主簿洪守榮。幼學洪最榮。輔德金峙默。前牧使金持默。司僕僉正洪義榮。待令于差備門。上曰。宗戚執事中時無職名人口傳付軍職。使之冠帶常仕。卽爲入侍。上曰。今番初終禮節。一委於一提學。凡百擧行。與領敦寧。錦城尉相議磨鍊。俾無遺錯之患。好矣。存謙泣奏曰。皇天降割。宗社靡托。以聖上止慈之心。何以寬慰。儀節擧行。臣等在自當詳審爲之。不必親自看檢。以勞玉體矣。上曰。予則小無過慼之事。卿等不必爲慮。目今送終之節。最宜審愼。悲遑之中。或有毫忽差誤。則終作無窮之恨。禮兵房承旨考出先朝戊申壬申兩年謄錄。如有可據處。抄出書入。可也。上謂樂性曰。襲時諸具。不可遲緩。與錦城尉考出補編。其中可以自內造出者。開列書入。自外進排者。則分付擧行。好矣。明源曰。大喪與小喪。似有隆殺之節。而補編及喪禮備要。亦或有差違處。此等事。考據戊壬兩年前例。當稟定後擧行矣。上曰。與一提學相議。隨事提稟。好矣。鍾秀曰。今番則當一依補編小喪禮擧行矣。上曰。都承旨右副承旨同副承旨許遞。前望單子入之。沈豐之金思穆趙興鎭爲承旨。使之先入侍後謝恩。上曰。閣臣徐浩修鄭大容。守直房中。李秉模徐龍輔尹行任。與春坊一員。輪直廳中。可也。命善曰。日已向晡。而尙無進御。下情誠不勝焦迫矣。伏望少進焉。樂性等曰。少寬聖懷。及時進御。區區伏望矣。鍾秀曰。行禮時外。此處決非頻臨之所。雖不頻臨。越房亦非留御之地。直爲還住于時御所近處。只行禮時親臨。好矣。上曰。悲慼則誠無益。而送終之節。豈忍不見乎。鍾秀曰。目下悠悠萬事。無過於保嗇聖躬。以閭閻間言之。禮節不可闕者外。手下喪不爲入見者。多有之矣。王世子名位至重。禮節不可廢處。則雖不敢以一切權停仰請。而至於頻臨及留御越房。決非保嗇之宜。伏望深加思量焉。上曰。予豈不自量而爲之。卿等勿復過慮。鍾秀曰。含禮固是大節。而手下喪親行。此事最難。且五禮儀。旣有內侍爲之之文。親行一款。雖權停。亦可矣。上曰。應行儀節。何必爲難。予當親行矣。上謂命善曰。以卿爲都監都提擧。各房郞廳。卽爲差出。吏判使之入來。修入望單事。分付也。命善曰。臣職當保護。不忠無狀。遭此變故。豈忍更當此任乎。上曰。此時卿豈可辭此任乎。上曰。我朝禮制。未有一定之規。每當喪事。輒致疑晦。服制等節。詳考前例。隨卽稟定。仍爲知委。可也。上曰。贊儀鄭涑。副司果鄭學基。習於襲斂之節云。使之入來。同參執事。可也。
정조 10년
同日亥時。上親臨襲時。內侍盥手設襲床。鋪褥席及枕。陳襲具如儀。詳見儀注沐浴將畢。內侍擧床。入置于沐浴床之西。遷王世子于其上。乃襲如儀。詳見儀注先用柳綠雲紋大緞衮龍袍。內拱有紋多紅緞。玉帶空頂幘。次用草綠雲紋緞快子。內拱多紅貢緞。次用紫的緞中赤莫。內拱白綾。次用軟桃色緞中赤莫。內拱白綾。次用玉色別紋緞中赤莫。內拱白綾。次用柳靑中廣織長衣。次用乶兒緞長衣。次用白廣紗的衫。次用白貢緞袴。次用白廣紗單袴。次用白廣織襪子。次用白廣織行纏。次用毛緞幎帽。次用毛緞幄手。次用藍廣織腰帶。藍廣織多壬。已上衣服皆內下件襲畢。內侍覆以衾。撤沐浴床。遷王世子于正中南首。乃施屛幄。詳見儀注上命都監郞廳洪元燮。撤沐浴襲時所用床排器皿。盡爲燒火於堂前。又命都監設氷于堂中。仍行襲奠。攸司進禮饌。藥果三器。中朴桂二器。紅散子一器。白散子一器。松古餠一器。山蔘餠一器。自朴餠一器。煎蒸一器。雜湯一器。茶糆一器。實柏子一器。實胡桃一器。實榧子一器。黃栗一器。大棗一器。淸酒一甁。已上奉常寺進排黃燭三丁。義盈庫進排內侍陳設于王世子牀東。設香爐香盒竝燭於前。三上香。執盞奠盞如儀。詳見儀注引儀引百官入就外庭位。擧哀如儀訖。仍親臨飯含如儀。詳見儀注仍命設靈座。床褥席屛。皆設於幄內。黑漆交倚。設於床上。內侍疊遺衣盛於小亟。束白絹一匹爲魂帛。加遺衣上。安於交倚。設香案及素扇蓋。設盥櫛之具如平時。仍命設銘旌。用絳緞廣終幅九尺。命浩修書銘旌。以泥金隷字曰。王世子梓室。設於靈座之右如禮。詳見儀注上乘輿出瑤華堂。命敦匠諸臣看審欑室處所。命戶曹郞廳洪元燮進前。上曰。欑室當以此處爲定。而前面靈座排設處。當別設浮階。率工匠詳細磨鍊後。卽爲造成。修理等節。必趁明日內爲之。可也。元燮曰。補編所載。則靈寢在欑室之東。而丙申大喪時。則因特敎設於欑室之西。今則何以爲之乎。上曰。今亦以西邊房爲之。可也。元燮曰。欑室四壁及上。例皆設綿紬複帳矣。上曰。四壁不必盡設紬帳。只仰帳爲之。而勿用複帳。以單紬爲之也。元燮承命出去。上還別堂。
정조 10년
行都承旨沈豐之坐直。行左承旨金思穆坐直。右承旨李時秀坐直。左副承旨趙興鎭坐直。右副承旨徐龍輔坐直。同副承旨趙衍德坐直。注書金孝建仕直一員未差。假注書李宗烈仕直。事變假注書任希鐸仕直。
정조 10년
襲後。大殿王大妃殿惠慶宮中宮殿。奎章閣口傳問安。答曰。知道。大殿王大妃殿惠慶宮中宮殿。政院玉堂單子問安。答曰。知道。大殿王大妃殿惠慶宮中宮殿。藥房口傳問安。答曰。知道。大殿王大妃殿惠慶宮中宮殿。朝廷率百官奉慰單子問安。答曰。知道。
정조 10년
斂後。大殿王大妃殿惠慶宮中宮殿。奎章閣口傳問安。答曰。知道。大殿王大妃殿惠慶宮中宮殿。政院玉堂單子問安。答曰。知道。大殿王大妃殿惠慶宮中宮殿。藥房口傳問安。答曰。知道。大殿王大妃殿惠慶宮中宮殿。朝廷率百官奉慰單子問安。答曰。知道。大殿奎章閣夕問安。答曰。知道。
정조 10년
徐龍輔。以禮曹言啓曰。今此王世子喪服制。國制。殿下齊衰朞年。而戊申服制。亦有已行之禮。當以此磨鍊以入。而取考喪禮補編成服條。則以殿下斬衰三年載錄。今番則未知何以擧行。問議于大臣儒臣。處之。何如。傳曰。允事。啓下矣。依聖敎問議于時原任大臣。則議政府領議政臣鄭存謙。以爲。今因禮曹草記。有王世子喪服制問議之命矣。臣素昧禮學。今於莫重邦禮。何敢與議。而齊衰朞年。旣是國制。又有戊申已行之典禮。似當遵此。昔年補編編輯時。至有歷詢廣議之擧。而其時諸臣之議。擧皆持難。以臣謏淺之見。不敢質言。伏惟上裁云。領中樞府事臣金尙喆病不收議。判中樞府事臣徐命善。領敦寧府事臣洪樂性。判中樞府事臣李福源。判中樞府事臣金熤。以爲。喪禮補編。卽我聖祖定制垂後之書。臣等何敢容議。而戊申服制。亦我聖祖已行之典禮。此實遵用五禮儀。而自合於古禮。以臣等謏淺之見。莫重邦禮。不敢僭易爲說。惟在博詢而處之。伏惟上裁云。大臣之議如此。上裁。何如。傳曰。齊衰朞年之制。雖有戊申已行之例。伊後補編纂輯時。受敎改以斬衰三年之制。到今當遵補編受敎。而至於正體之說。出自注疏。爲先正所勘定剖判者。受敎中元無明白指敎。聖意所存。有未敢知。則惟此正體二字。義理所係甚大。終有末可以容易打懷。然則體不正正不體。在今日俱不能無嫌。受敎之遵奉。似非寡躬今日之所敢遽議矣。
정조 10년
徐龍輔。以禮曹言啓曰。今此王世子小斂後。殿下布巾帶環絰時。宗親文武百官從上服當否。依下敎問議于時原任大臣。則皆以爲。凡係儀文。多從上服。此是時王制禮。今番亦爲從上服環絰巾帶。允合情帶云矣。臣等愚見。亦與大臣之意別無異同。以此磨鍊知悉。何如。傳曰。允。
정조 10년
徐龍輔。以禮曹言啓曰。今此王世子喪成服日。罷散及館學生等。以素服於宣仁門外會哭後。服白衣笠帶事。知悉擧行。何如。傳曰。通化門外擧行。
정조 10년
徐龍輔。以禮曹言啓曰。取考戊申謄錄。則五日停朝市矣。今亦依此知悉。何如。傳曰。允。
정조 10년
徐龍輔。以禮曹言啓曰。銘旌書式。依前例以金字書王世子梓室之意。敢啓。無批答。
정조 10년
徐龍輔。以禮曹言啓曰。今此設奠時饌品。依戊申年例設行。以此分付。何如。傳曰。饌品書入。待批下磨鍊。可也。
정조 10년
徐龍輔。以禮曹言啓曰。梓室加漆時。不可無告由之擧。而累次每告事由。實涉煩瀆。累次加漆之意。竝入於初次告祝中。似爲合宜。令藝文館措辭撰出。亦令代奠官。因朝奠預告。何如。傳曰。允。
정조 10년
徐龍輔。以禮曹言啓曰。取考戊申謄錄。則殯宮朝夕奠朔望俗節等祭。宮官及翊衛司官員。陪祭入參。而服色則服其服。百官則別無陪祭之事。今亦依此例擧行之意。知悉。何如。傳曰。允。
정조 10년
徐龍輔。以禮曹言啓曰。取考戊申謄錄。則殯官新物之薦。初喪則像生時。以朔膳中新物薦之。卒哭後。當仍舊封進於殯宮。不可移用於魂宮。返虞後爲始。凡干薦新之物。別爲封進事。載錄。今亦依此例擧行之意。知委各道。何如。傳曰。置之。
정조 10년
徐龍輔。以禮曹言啓曰。時原任大臣收議草記。傳曰。齊衰朞年之制。雖有戊申已行之例。伊後補編纂輯時受敎。改以斬衰三年之制。到今當遵補編受敎。而至於正體之說。出自注疏。爲先正所勘定剖判者。受敎中元無明白指敎。聖意所存。有未敢知。則惟此正體二字義理。所係甚大。終有未可以容易打懷。然則體不正正不體。在今日俱不能無嫌。受敎之遵奉。似非寡躬今日之所敢遽議事。批下矣。謹依聖指。殿下服制。當以齊衰朞年磨鍊以入。而王大妃殿惠慶宮中宮殿服制及宗親文武百官服制。竝依戊申已行之禮。磨鍊以入之意。敢啓。傳曰。知道。
정조 10년
徐龍輔。三都監郞廳。以都提調意啓曰。司僕寺正尹㬦。侍講院文學尹長烈。前校理李東郁。都廳差下。前奉事李義肅。前參奉李一源。義禁府都事趙應鎭。前參奉尹行醇。前敎官金載謙。前參奉黃瑗。前都事魚在沼。前參奉尹光心。前參奉黃仁煦。監造官差下。以爲分掌擧行之地。何如。傳曰。允。
정조 10년
徐龍輔。三都監郞廳。以都提調意啓曰。監造官義禁府都事趙應鎭。時帶詞訟劇務。令該曹閑司口傳相換。都廳李東郁及監造官時無職名人。亦令該曹口傳付軍職。冠帶常仕。何如。傳曰。允。
정조 10년
徐龍輔。殯宮都監郞廳。以都提調意啓曰。今此都監凡事。依倣戊申前例。而禮曹所上儀軌。多致落漏。無以憑考。在前如此之時。有春秋館下庫所上儀軌請出之例。分付本館。使之卽速出送。以爲各都監憑考之地。何如。傳曰。允。
정조 10년
徐龍輔。殯宮都監郞廳。以都提調意啓曰。郞廳分掌。別單書入之意。敢啓。傳曰。知道。
정조 10년
徐龍輔。禮葬都監郞廳。以都提調意啓曰。郞廳監造官分房。別單書入之意。敢啓。傳曰。知道。
정조 10년
徐龍輔。墓所都監郞廳。以都提調意啓曰。本都監郞廳監造官各所分掌。別單書入之意。敢啓。傳曰。知道。
정조 10년
徐龍輔。墓所都監郞廳。以都提調意啓曰。闕內待令郞廳。依例以入直。武臣兼宣傳官。輪回察任。何如。傳曰。允。
정조 10년
沈豐之。以吏曹言啓曰。因禮曹啓辭。殯宮上食獻祭時。宗親及功臣子孫一人。有輪次直宿之規。依例令該曹差出事。命下矣。依舊例。令宗簿寺及忠勳府差出。何如。傳曰。允。
정조 10년
丙午五月十二日寅時。上御昌慶宮別堂。都監都提調徐命善。禮葬都監堂上李文源趙時俊。殯宮都監堂上徐有隣尹蓍東。都廳尹㬦。郞廳洪元燮李性淳宋厚淵。墓所都監堂上徐有寧李在簡。奉朝賀金致仁。領府事金尙喆。領議政鄭存謙。領敦寧洪樂性。判府事李福源金熤。一提學金鍾秀。原任提學吳載純徐浩修。原任直提學徐有防。直提學朴祐源。原任直閣李秉模徐鼎修金宇鎭鄭東浚金載瓚。直閣鄭大容。行都承旨沈豐之。行左承旨金思穆。右承旨李時秀。左副承旨趙興鎭。右副承旨徐龍輔。記事官金孝建。假注書李宗烈。事變假注書任希鐸。記事官李崑秀尹行任。宗戚執事朴明源黃仁點金峙默金持默趙觀鎭趙應鎭洪義榮洪最榮入侍。上命書傳敎曰。殯斂凡係用緞品者。皆欲不煩經費。當自內造備。以此分付三房。又命書傳敎曰。祭享所用銀器。當自內造下。都監及尙方。皆勿造作事。分付。上命宣傳官。以信箭勞問各軍門軍兵以來。時秀曰。使宣傳官勞問各軍門。則皆以爲無事云矣。上取補編親覽。上曰。服制橫看圖。小喪以斬衰三年載錄。與戊申已例異矣。鍾秀曰。補編斬衰之文。卽先朝後來定制矣。上曰。雖有先朝定制。而三年終。似重難。其時諸臣之議。亦多持難之論矣。命善曰。三年則毋論禮制之如何。事勢亦多掣礙。而事係先朝已定之禮。有不敢輕議矣。上曰。在今遵行之道。宜不敢他議。而揆以禮意。事勢俱涉如何。且有戊申已行之例。今當何以爲之乎。鍾秀曰。雖以古禮言之。長子服三年。雖出於經文。而疏家亦有四種之說矣。上曰。四種之說。果亦合商量處矣。鍾秀曰。禮書散亡。經傳之文極簡。故註疏之有明文者。直依經傳例遵用者。從古已然。體與正之說。旣出於註疏。且經先儒勘破。則初不計正體與否。而一切以三年爲斷。終是極不安事矣。上曰。今日邦禮。論以正體之說。則同異。何如。鍾秀曰。於體於正。似皆有些不合矣。上曰。旣在四種之中。則恐難輕議矣。鍾秀曰。帛與柩朝祖之得失。明白易見。而尙以事體重大。迫於諸議。不得行之。則註疏與先正定論之一切掃去。亦甚重難矣。上曰。三年果涉重難。當博詢處之矣。上曰。以今經費。凡干喪事所入。不宜張大。內下諸種。當書下。而其外都監所造者。亦宜務從節省。無致濫過。卿等知悉此意也。
정조 10년
同日辰時。上親臨小斂時。內侍盥手。設小斂床於帷外。鋪褥席及枕。先布絞於其上。橫者三在下。縱者一在上。皆禾花紬一幅。析其兩端爲三。次鋪衾。次鋪散衣。次鋪絳紗一襲。凡斂衣十九稱。先用榴靑雲紋大緞衾。眞紅大緞領。內拱白禾花紬。同正白綾。次用上倒衣眞紅貢緞。絳紗白綿中單衣。次用眞紅亢羅天翼。次用紫的袷衫。雲紋紗團領。內拱眞紅雲紋袷紗。紫的無紋袷紗快袖。內拱紅亢羅。次用藍生綃四䙆衫。次用藍生綃道袍。次用藍輕光紬中赤莫。內拱明紬。次用粉紅輕光紬氅衣下倒衣絳紗袍裳蔽膝。次用紫的綿紬周衣。內拱白紬。次用草綠紗快袖。內拱紅紗。已上衣服。皆內下件也散衣乶兒廣織長衣。內拱白禾花紬。軟桃色廣織廣袖。內拱白禾花紬。藍廣織廣紬。內拱白禾花紬。藍綾片衣四片紫的無紋鄕織廣袖。內拱白禾紬。粉紅宮綃四䙆衫毛緞縇黃廣織廣紬。內拱白禾紬。藍廣織片衣二紫的無紋鄕織廣袖。內拱白禾紬。軟桃色廣織袖。內拱白禾紬。紫的相思緞長衣。內拱白禾花紬。毛緞幅巾。已上衣服。皆內下件也陳設畢。引儀引百官入就位訖。內侍擧床置于王世子床南。乃遷王世子于小斂床。行小斂如禮。詳見儀注訖。尙衣院進布巾絰帶。上御布巾絰帶。上謂鍾秀曰。諸臣亦皆從服巾絰爲當乎。鍾秀曰。古禮小斂後絰帶。不但孝子爲然。凡小功以上親。皆襲絰。自上旣御絰之後。諸臣從服。似無不可矣。上曰。禮堂問議于時原任大臣。知委。可也。仍行小斂奠。攸司進禮饌。內侍陳設於靈座前。器品同襲奠。內贍進排陳設訖。引儀引百官入就位。上哭。百官皆哭。上三上香。執盞奠盞哭。百官奉慰如儀訖。引儀引百官出。上命書榻敎曰。王大妃殿進御三錢重人蔘粟米飮一貼煎入。又命書榻敎曰。惠慶宮進服三錢重人蔘粟米飮一貼煎入。命善等曰。達夜悲疚。聖體必多損節。今則暫爲還御。實爲萬幸矣。上曰。當自量爲之。卿等勿慮焉。樂性曰。如此之時。不知不覺之中。易致傷損。伏望十分自愛焉。福源曰。聖學高明。必不過哀。以至受傷。而久御殯側。終日達宵。實非保嗇之道。千萬勉從諸臣之請焉。上曰。不必還御矣。上曰。聞閭巷間疹症。尙此熾盛云。兩醫司救療等節。果着實擧行云耶。當此哀遑之時。易致泛忽之患。更爲申飭。毋或以悲擾而中撤。俾爲及時療治之道。可也。命善等皆泣曰。當此時而有此敎。臣等之心。益復罔極矣。聖德至此。而乃遭此境。天理誠難諶矣。上取補編親覽。上曰。棺內用紅緞塗之乎。鍾秀曰。私家棺內。亦以紬絹或紙塗之。而以其用糊。故有招蟲之慮。且於入棺時。或有磨軋皺拆之慮。故近來則或有用內漆者矣。上曰。內漆似勝於用糊。今番梓室。用內漆。好矣。又命書傳敎曰。服制因收議。姑未歸一。而各殿宮祭服。不可不及時待令。令該曹照例磨鍊。待收議歸一造入。各殿宮內侍宮人掖庭署司謁別監差備員役等祭服次。亦令考例分給。東西班文武百官祭服。依丙申年例。卽令戶兵曹上下事。分付。
정조 10년
大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 10년
王世子靈床移奉後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 10년
大殿王大妃殿惠慶宮中宮殿。朝廷率百官奉慰單子問安。答曰。知道。
정조 10년
大斂後。大殿王大妃殿惠慶宮中宮殿。奎章閣口傳問安。答曰。知道。
정조 10년
大殿王大妃殿惠慶宮中宮殿。政院玉堂單子問安。答曰。知道。
정조 10년
大殿王大妃殿惠慶宮中宮殿。藥房口傳問安。答曰。知道。
정조 10년
大殿王大妃殿惠慶宮中宮殿。朝廷率百官。奉慰單子問安。答曰。知道。
정조 10년
王世子下梓室後。大殿王大妃殿惠慶宮中宮殿。奎章閣口傳問安。答曰。知道。
정조 10년
徐龍輔。以禮曹言啓曰。依聖敎。發遣郞廳。問議于在外儒臣。則前持平臣閔彝顯。以爲。卽聞我春宮邸下奄忽薨逝。北望號慟。心神糜潰。嗚呼。天乎。此何事耶。此際禮官臨詢服制。而臣以昧禮。不敢仰對。只自震剝摧隕而已云矣。敢啓。傳曰。知道。
정조 10년
吏曹口傳政事。禁府都事趙應鎭。司饔奉事權偗相換。
정조 10년
墓所守衛官洪龍燮李厚生。忠義李復鉉單付。禮葬都監堂上李文源。墓所都監堂上李在簡相換。
정조 10년
徐龍輔。以禮曹言啓曰。取考喪禮補編。壬申傳敎。若曰。自庚子國恤。入直人行朝晡哭。戊申春桂坊官員。請又行朝夕上食若此。故今番又用此例。比諸庚子四時哭矣。今乃覺過。此後殯宮只行朝晡哭。令編輯廳載錄矣。今依補編所載。春桂坊官員。勿參朝夕上食。只行朝晡哭事。分付。何如。傳曰。允。
정조 10년
徐龍輔。以禮曹言啓曰。取考戊申謄錄。則因大臣儒臣收議。百官虞祭卒哭小祥及四時大祭。則朞服前使之入參事。載錄矣。今亦依此擧行。而曾經師傅賓客輔養官春坊桂坊。則竝參於朔望祭事。依下敎知委。何如。傳曰。允。鍊祥禫及易服時。百官竝入參。雖於服盡後。如有親臨時。則無論俗節朔望及大祭。依例進參事。一體知委。可也。
정조 10년
徐龍輔。以禮曹言啓曰。罷散官中應服朞服之人。依百官服例。成服日受衰於闕門外事。載錄於戊申謄錄中矣。今亦依此擧行之意。知委。何如。傳曰。允。
정조 10년
兵曹口傳政事。副司果李勉兢趙濟魯成種仁沈晉賢洪聖淵申馥鄭存玉。副司勇李義肅尹行醇金載謙李一源黃瑗尹光心黃仁煦魚在沼。
정조 10년
李時秀。以訓鍊都監言啓曰。宮城扈衛撤罷事。標信祗受矣。扈衛軍兵。卽爲撤罷。斥堠伏兵。一體解送之意。敢啓。傳曰。知道。
정조 10년
李時秀。以禁衛營言啓曰。宮城扈衛撤罷事。標信祗受矣。扈衛軍兵。卽爲撤罷。斥堠伏兵一體解送之意。敢啓。傳曰。知道。
정조 10년
李時秀。以御營廳言啓曰。宮城扈衛撤罷事。標信祗受矣。扈衛軍兵。卽爲撤罷。斥候將卒一體解送之意。敢啓。傳曰。知道。
정조 10년
丙午五月十三日寅時。上御昌慶宮別堂。都監堂郞入侍時。都監都提調徐命善。禮葬都監堂上李文源趙時俊。殯宮都監堂上徐有隣尹蓍東。都廳尹㬦。郞廳洪元燮李性淳宋厚淵。墓所都監堂上徐有寧李在簡。奉朝賀金致仁。領議政鄭存謙。領敦寧洪樂性。判府事李福源金熤。一提學金鍾秀。原任提學吳載純徐浩修。原任直提學徐有防。直提學朴祐源。原任直閣李秉模徐鼎修金宇鎭鄭東浚金載瓚。直閣鄭大容。行都承旨沈豐之。行左承旨金思穆。右承旨李時秀。左副承旨趙興鎭。右副承旨徐龍輔。記事官金孝建。假注書李宗烈。事變假注書任希鐸。記事官李崑秀尹行任。宗戚執事朴明源黃仁點金峙默金持默趙觀鎭趙應鎭洪義榮洪最榮。以次入侍。命善曰。連日悲疚。聖體。若何。上曰。別無所損矣。命善曰。王大妃殿氣候。何如。上曰。別無損節矣。命善曰。惠慶宮氣候。何如。上曰。別無損節矣。命善曰。自上必另爲寬抑。然後可以仰慰慈殿慈宮矣。存謙曰。自上尙不還御。連日終夜於此處。下情實爲罔措矣。上曰。別無悲疚用心之事。而初終諸節。安得不躬檢乎。上曰。殯所旣以瑤華堂爲定。大斂及下梓室。當於瑤華堂爲之。梓室入來與否問入。樂性曰。長生殿提調送言於都監。以爲治椑着漆。未及周旋。下梓室時刻在卯正。而無以及期云。何以爲之乎。上曰。然則時刻使之退定。可也。上曰。祭饌器品。依戊申年例。列書以入。待批下後。磨鍊擧行事。分付都監也。上曰。此下徽旨。牙牌四。問安牙牌五。木馬牌五。竝出付都監收貯。以爲禮葬時埋安之地。而皮匣則竝爲燒火。可也。
정조 10년
同日午時。上命奉移王世子靈床于瑤華堂。執事者撤靈床。宗戚執事詣靈床前撤衾。奉遷于有欄平床。覆以素錦褚。移安床上時。以去核實斂衾上下左右。以爲素錦褚奉下後四限塡滿不動之地。斂床上。別具多紅雲紋緞衾。竝去核覆之。遂以素錦褚奉下後。以紅紬貫床欄內。環素錦褚塗紙。左右穿孔。以貫左環之紬。納于左孔。展過紅緞衾上。出于右孔。繫于右環。床欄外。環貫疋布周饒四面。以爲擔奉之用。素錦褚上。以白紬限底覆之。奉詣瑤華堂。弼善金履鏞。以黑團領跪白進發。翊衛尹昌濂李弘之。佩劍司禦金履信鄭弘淵。佩弓矢衛率朴綏源。翊贊李晩秀。以黑團領負印。濟用判官尹晩東。濟用奉事吳彦謨奉印床。副司果李聖規。敦寧直長金在昌奉素蓋。儀賓都事金履裕。副司果兪駿柱。奉跗。副司果閔百準。副司果李昌會奉素扇。敦寧判官金魯成。敦寧主簿黃基玉奉跗。敦寧參奉朴英源奉香爐。刑曹正郞李弘源奉香盒。司䆃僉正鄭杆。氷庫別檢金鍒奉香床。侍直徐弘輔。洗馬鄭述仁奉奠。司僕判官洪景厚。刑曹佐郞李亨正。司饔僉正黃昌源。繕工奉事鄭斗榮奉奠床。刑曹正郞李遠培。戶曹佐郞宋啓來奉靈座。吏曹參議李集斗奉銘旌。修撰洪義浩。副司果李翼晉奉跗。知敦寧徐浩修奉魂箱。直閣鄭大容。待敎李崑秀對擧以前。上以環絰布帶。哭步從。時原任大臣師傅賓客春桂坊閣臣承史。俱以環絰腰帶哭步從。至瑤華堂。奉安靈床。撤素錦褚。引儀引百官就位。左通禮跪啓請哭。上哭。百官皆哭。左通禮跪啓請止哭。上止哭。百官止哭訖。奉慰如儀。詳見儀注仍行大斂。
정조 10년
同日未時。上親臨大斂時。內侍盥手。設大斂於帷外。鋪褥席及枕。先鋪白禾紬。絞於其上。橫絞五。縱絞三。上倒衣。多紅雲紋緞衾。領藍雲紋緞。內拱同正白無紋綾。次用冕服外黑熟綃。中單白熟綃。次用鴉靑雲紋緞帖裏。龍胸褙具次用紫的鄕織石榴紋緞快子。內拱藍無文綾。蓮頭色花緞夾袖。袖口多紅雲紋緞。內拱眞紅廣織。一稱次用藍廣織道袍。次用深綠雲紋緞快子。內拱多紅貢緞。一稱次用玉色禾漢緞廣袖。次用蓮頭色蟬綃廣袖。內拱白禾紬。次用玉色蟬綃廣袖。一稱次用乶羅令綃長衣。內拱白禾花紬。下倒衣。先用眞紅熟綃冕裳。次用藍廣織道袍。內拱粉紅無紋綾。次用紫的無紋鄕織廣袖。內拱白禾花紬。次用玉色禾漢緞廣袖。內拱白廣織。次用豆綠無紋綾長衣。內拱白禾花紬。已上衣服。皆內下件也又以亟盛錦冒黼殺。置於床之東北。上曰。襚衣。以予所御衮龍袍。用於大斂衾內第一稱。好矣。鍾秀曰。雖是襚衣。此衣則決不可作上服用矣。上曰。先朝曾有贈襚之事。載於日記及謄錄。今何必不用乎。鍾秀曰。自上雖有是命。在下者安敢奉承擧行乎。明源曰。自上所御之袍。用於斂衾內。誠爲未安矣。上曰。不但有先朝已例之可據。揆以人情天理。予衣之用於斂。有何不可乎。鍾秀曰。臣意則決不可用矣。上曰。若不作上服用。則尤無可嫌矣。明源曰。領緣及小帶。則竝坼去而用之爲好。私家亦如是爲之矣。上曰。依爲之。陳設畢。左通禮跪啓請哭。上哭。百官皆哭。內侍擧床入置于靈床南。遷靈座及奠床於堂內西北。結小斂絞。乃遷王世子于大斂床。斂如小斂結絞訖。先以殺鞱足而上。後以冒鞱首而下。遂結七帶如儀。詳見儀註
정조 10년
同日申時。上親臨下梓室時。內侍奉梓室。入陳於靈床南。明源等率諸執事。入以秫米灰補底。其厚五分。加七星板。鋪紅綾褥於板上如例。詳見儀註奉王世子卽梓室。將髪囊及瓜甲囊。納于梓室內四隅闕處。用內下襚衣多紅袷紗衮龍袍。散衣黑雲紋緞衮龍袍。胸褙具內拱多紅大緞。多紅雲紋緞。衾領藍雲紋緞。內拱白禾花紬。草綠雲紋緞快子。內拱多紅貢緞。紫的無紋鄕織廣袖。內拱白禾花紬。草綠雲紋緞衾。眞紅雲紋緞領。內拱白禾花紬。玉色禾漢緞長衣。內拱白無紋綾。藍令綃廣袖。內拱白禾花紬。藍貢緞廣袖。內拱白禾花紬。玉色無紋禾漢緞廣袖。內拱白禾花紬。玉色無紋大綾廣袖。內拱白禾花紬。草綠雲紋緞廣袖。內拱白禾花紬。紫的無紋綾快子。內拱白輕光紬。蓮頭色禾漢緞廣袖。內拱白禾花紬。蓮頭色松金緞長衣。內拱白禾花紬。豆綠無紋綾廣袖。內拱白禾紬。豆綠蓋其紬長衣。內拱白禾花紬。蓮頭色貢緞廣袖。內拱白禾花紬。紫的大綾廣袖。豆綠大綾廣袖。藍大綾廣袖。內拱白禾花紬。草綠貢緞廣袖。內拱白禾花紬。玉色雲紋禾漢緞廣袖。內拱白無紋綾。白無紋廣織袴。內拱白綾。鴉靑有紋袷紗幅巾。內拱藍有紋袷紗。黑無紋紗幅巾。紫的水紗快子二。內拱豆綠輕光紬。紫的雙文綃快子藍生輕光紬道袍粉紅生輕光紬四䙆衫。縇黑亢羅。藍別宮綃道袍。玉色四綃氅衣。草綠雲紋袷紗快子。內拱眞紅雲紋紗。紫的亢羅道袍。草綠水紗氅衣。紫的鄕織枕。紫的有紋鄕織褥。內拱紅雲紋大緞。藍雲紋大緞天衾。領多紅大緞。內拱多紅大緞。草綠雲紋大緞廣袖。內拱白禾花紬。片衣蓮頭色松金緞二。內拱多紅貢緞。草綠雲紋多緞五。內拱多紅貢緞。眞紅貢緞二。內拱玉色松金緞。鴉靑雲紋大緞一。內拱同。鴉靑雲紋大緞二。內拱多紅貢緞。藍廣織五。內拱同。玉色無紋緞。內拱同。藍廣織四。內拱同。鴉靑雲紋大緞四。內拱同。多紅雲紋大緞二。內拱同。多紅貢緞二。內拱同。乶兒石榴文緞一。內拱同。多紅雲紋大緞一。內拱同。鴉靑雲紋大緞一。內拱同。塞至平滿後。加蓋設袵。覆以繡黼棺衣。仍行大斂奠如禮。器品同襲奠。內資寺進排仍爲成殯。乃設幄。復設靈座於欑室之南。如初次。設幄於欑室之東。設靈寢於幄內。施牀褥席及屛枕衣。設盥櫛之具。置誥命案於靈寢之南。仍行成殯奠。兼行夕上食。攸司進禮饌。器品同大斂奠。內贍寺進排陳設訖。左通禮跪啓請哭。上哭。百官皆哭。上三上香。執盞奠盞如例。詳見儀注明源奏曰。下梓室後。銀釘上加漆。例卽爲之矣。上曰。依例爲之。可也。命善曰。三度加漆。雖載於儀軌。而今番。則用新合木梓室。着漆之節。不可不加其度數。自明日爲始。以十一度爲準。盛暑前畢漆結裹。恐合事宜。依此擧行事。知委都監及該曹。何如。上曰。依爲之。出擧條蓍東曰。國朝喪禮補編有二本。一則壬申所刊。一則戊寅所刊。而壬申本。當丁丑兩國恤。擧行諸節。多有不便。故先朝更命設廳。改修爲六冊矣。兩本俱存。或有眩於按考之弊。壬申本四冊。係是已經改修。不可遵用者也。玉堂春坊及各司所藏冊子。竝爲收聚洗草之意。分付。何如。上曰。依爲之。出擧條命善曰。挽章曾有六十軸磨鍊之例。今亦依此擧行乎。上曰。依爲之。曾經春坊外。以六十軸磨鍊。可也。命善曰。曾經春坊人。多在罷削中。合有收敍之道。故敢達矣。上曰。竝蕩滌敍用。可也。命善曰。令該曹口傳付軍職。明日使之受服。何如。上曰。依爲之。出擧條命善曰。本都監郞廳柳文養減下代。前郡守鄭存玉差下。仍令該曹口傳付軍職。使之冠帶常仕。何如。上曰。依爲之。出擧條上命書傳敎曰。梓室當親書上字。書寫官勿爲啓下。又命書傳敎曰。戊申年宮城扈衛。三日後撤罷云。今日成殯後。待標信卽爲解嚴之意。令各營知悉。又命書傳敎曰。守墓官。享官及代奠官。忠義入接處所。以泰安門外差備所屬入接處爲之。又命書榻敎曰。禮葬都監堂上李文源。墓所都監堂上李在簡相換。又命書榻敎曰。禁喧郞廳柳文養。都監郞廳減下。上曰。百官行禮。何以爲之乎。蓍東曰。戊申已例。則朞年前大祭。如虞卒小祥等時皆入參。而朔望奠則只曾經賓僚人入參矣。上曰。今亦依此爲之。而以草記啓下知委。好矣。蓍東曰。罷散官等受衰。何以爲之乎。上曰。罷散人。則似當於闕外。參哭班成服矣。
정조 10년
行都承旨沈豐之坐。行左承旨金思穆別入直。右承旨李時秀坐直。左副承旨趙興鎭坐。右副承旨徐龍輔坐直。同副承旨趙衍德坐。注書金孝建仕一員未差。假注書李宗烈仕直。事變假注書任希鐸別入直。
정조 10년
大殿王大妃殿惠慶宮中宮殿。奎章閣政院玉堂藥房口傳問安。答曰。知道。成服後。大殿王大妃殿惠慶宮中宮殿。奎章閣口傳問安。答曰。知道。大殿王大妃殿惠慶宮中宮殿。政院玉堂朝廷率百官。奉慰單子問安。答曰。知道。大殿王大妃殿惠慶宮中宮殿。藥房口傳問安。答曰。知道。
정조 10년
領議政臣鄭存謙。行判府事臣徐命善。領敦寧臣洪樂性。行判府事臣李福源。行判府事臣金熤啓曰。臣等與政府堂上六曹參判以上館閣堂上來會。王世子諡號議定以入之意。敢啓。傳曰。知道。
정조 10년
王世子諡號。以溫孝落點。
정조 10년
金思穆啓曰。王世子諡號。旣已啓下矣。招致禮曹郞廳。傳授之意。敢啓。傳曰。知道。
정조 10년
吏曹口傳政事。司饔提調李在簡徐有寧尹蓍東。
정조 10년
以司饔院提調望筒。傳于趙衍德曰。以首望爲之。
정조 10년
金思穆。禮葬都監郞廳。以都提調意啓曰。誌文哀冊文諡冊文製述官。書寫官及改銘旌。印篆文表石大字篆文。陰記書寫官實預差職姓名。別單開錄以入之意。敢啓。傳曰。知道。
정조 10년
金思穆。殯宮都監郞廳。以都提調意啓曰。自今日爲始。堂上一員。郞廳一員。依前例輪回直宿。以爲看檢祭奠之地。何如。傳曰。允。
정조 10년
金思穆。殯宮都監郞廳。以都提調意啓曰。加漆自明日爲始。以十一度爲準事。昨已筵稟蒙允矣。令日官推擇吉時。則今日巳時爲吉云。以此時擧行。取考戊申儀軌。則梓室加漆時。都監都提調提調。都廳郞廳及長生殿都提調提調郞廳宮官一員入來看審。畢漆後。哭臨戶外退出。承史則親臨時入參矣。今亦依此磨鍊儀註之意。分付該曹。何如。傳曰。允。
정조 10년
金思穆。殯宮都監郞廳。以都提調意啓曰。本都監稱號。自今日改以魂宮。一應諸事。依前磨鍊。而魂宮郞廳。則自前以二三員擧行。郞廳尹載命金致光。減下。何如。傳曰。允。各都監郞官。如有不緊名色。亦爲量減。
정조 10년
金思穆。殯宮都監郞廳。以都提調意啓曰。魂宮修理。今將始役。臣等待下敎。進詣奉審後。可以擧行。敢此仰稟。傳曰。待下敎擧行。
정조 10년
徐龍輔。以禮曹言啓曰。卽接奉常寺所報。則在前虞主造成處所。例設於空闕殿閣矣。今此王世子喪。神主造成及奉安。以何殿爲之云。神主造成及奉安處。以何處爲之乎。敢稟。傳曰。以慶熙宮爲善堂爲之。仍於其處奉安。可也。
정조 10년
徐龍輔。以禮曹言啓曰。依聖敎。發遣郞廳。問議于在外儒臣。則贊善臣金履安。以爲。臣纔承罔涯之音。精神悲錯。莫省所措。此際禮官臨門。猥以服制大節。承命俯詢。臣素懵禮學。其於王朝之制。尤未有所講。雖欲開喙仰對。實無其路。況臣自來處義。不敢以儒臣自居。今亦不容冒沒爲言。惶恐死罪云。諮議臣曺霖。以爲。臣民無祿。禍延春宮。方痛泣罔措之際。不意禮官來臨。以服制事俯詢。臣竊伏念。戊申服制。雖是先王朝已行之禮。喪禮補編。卽先王朝已定之制。似可奉行。而臣前後叨冒。無非匪分。不敢預朝家末議。此國家莫重之禮。臣何敢有所論列。虛辱詢蕘。惶恐俟罪。莫知所對云矣。敢啓。傳曰。知道。
정조 10년
丙午五月十四日辰時。上御瑤華堂。親臨成服時。都監都提調徐命善。禮葬都監堂上李文源趙時俊。殯宮都監堂上徐有隣尹蓍東。都廳尹㬦。郞廳洪元燮李性淳宋厚淵。墓所都監堂上徐有寧李在簡。奉朝賀金致仁。領府事金尙喆。領議政鄭存謙。領敦寧洪樂性。判府事李福源金熤。一提學金鍾秀。原任提學吳載純徐浩修。直提學朴祐源。原任直閣李秉模徐鼎修金宇鎭鄭東浚金載瓚。直閣鄭大容。宗戚執事朴明源黃仁點金峙默金持默趙觀鎭趙應鎭洪守榮洪最榮洪厚榮。兼輔德徐鼎修。弼善金履鏞。兼弼善朴廣源。文學尹長烈。兼文學鄭萬始。司書徐美修。說書尹悌東。翊衛尹昌濂李弘之。司禦金履信鄭弘淵。翊贊李晩秀洪大榮。衛率朴綏源尹昹。副率尹光柱金麟淳。侍直徐弘輔李永瑗。洗馬李敬魯鄭述仁。行都承旨沈豐之。行左承旨金思穆。右承旨李時秀。左副承旨趙興鎭。右副承旨徐龍輔。同副承旨趙衍德。記事官金孝建。假注書李宗烈。事變假注書任希鐸。記事官李崑秀尹行任。以次就位。上命書傳敎曰。議諡。依壬申年例。成服後擧行。豐之曰。王世子議諡。成服後擧行事。命下矣。時原任大臣政府西壁館閣堂上六曹參判以上。竝卽牌招。以爲會議之地。何如。上曰。依爲之。出擧條上曰。今番喪事。凡係儀文等節。自初終至三年。不可減削。而至於浮文末節。一竝裁省。以示予節損之意。凡諸磨鍊。一依戊壬兩年規例。擧行。可也。緞紬所入。皆欲自內造出。不使貽弊於貢民。此意使都監知悉。所入物件抄錄。別單書入。時至。內侍設。殿下成服位於堂內。禮曹判書尹蓍東詣閤內。跪啓請成服。尙衣提調趙時俊進衰服。上服衰服。宗親文武百官皆服衰服。攸司進禮饌。藥果三器。中朴桂二器。紅散子一器。白散子一器。自朴餠一器。山蔘餠一器。松古餠一器。煎蒸一器。雜湯一器。茶麪一器。生梨一器。大棗一器。實柏子一器。實胡桃一器。實榧子一器。已上內贍寺進排淸酒一甁。奉常寺進排三兩黃燭三丁義盈庫進排內侍傳捧入。設於靈座前。設香爐香盒竝黃燭於其前。設尊於戶外之左。置盞三於尊所前。宗戚執事進詣楹內。陳設如禮。引儀分引宗親文武百官入就位。內侍導殿下入就位。左通禮跪啓請哭。上哭。宗親文武百官跪俯伏哭。左通禮跪啓請止哭。上止哭。百官止哭。左通禮跪啓請三上香。上三上香。執盞奠盞。奉香豐之。奉爐時秀贊儀跪。啓請哭。上哭。百官皆哭。左通禮跪啓請止哭。上止哭。百官止哭。百官進名奉慰。龍輔曰。伏見禮曹節目。則王大妃殿惠慶宮公除。前皆以十三日磨鍊矣。服制旣有隆殺。則公除亦當隨而增減。不可以諸臣公除之。一從上服。引以爲例。且考壬申日記。則各殿公除。日限各異。今此節目。殊涉不審。當該堂上推考。使之更爲磨鍊以入。何如。上曰。依爲之。出擧條上曰。加漆卽爲擧行之意。分付。賤臣承命出傳後。還奏曰。漆工姑未待令云矣。上曰。時刻已過。而漆工之尙未來待。事極駭然矣。催促入來。可也。龍輔曰。今日加漆時刻已屆。而匠手尙不待令。以致許久遲滯。事體所在。萬萬駭然。長生殿都提調外提調。一竝從重推考。殯宮都監亦難免不飭之責。都提調外提調。一體從重推考。何如。上曰。依爲之。出擧條上曰。工判與錦城尉入侍。文源明源進伏。上曰。今番墓所。以西五陵局內置標處。看審以來。仍命書傳敎曰。以西五陵局內置標崗麓。欲爲擇定墓所。堂上二員與地師。除辭朝眼同看審以來。廚傳倂除之。只給驛馬。都廳郞廳進去。置之。率去員役等。一二人外。倂除之事。令都監知悉。上曰。雖値坐齋之時。凡係魂宮擧行之事。不得不酬接。都監知悉稟定。好矣。命善等曰。日月易邁。睿容奄閟。成服已過。萬事都訖。伏想止慈之心。益復難抑。目今仰慰殿宮之悲。俯答臣民之望者。惟在於保護聖躬。無致損節。區區下情。不任顒祝之至。上曰。予當體念矣。命書傳敎曰。公除前。承旨一員。旣命別入直於殯所近處。朝晡同參。都監入直郞廳一體參班事。分付。命書傳敎曰。明日望奠。當親臨。旱災如此。侍衛及百官入參一款。明日則特爲除之。只令常時應參官陪祭事。分付。命書傳敎曰。薦新今番雖命除減。靷前靷後祭享所用器品及物種。令戶惠廳廚院別單書入。常時進排柴油炬炭。靷後竝減除。其他供上。則何必限三年擧行。靷後亦當停減。令戶曹別單書入。待判下擧行。今番各都監及該曹該院之各道應卜定者。亦非不得已緊用。竝勿擧論。晝茶禮雀舌茶。減除事。分付。命退。諸臣以次退出。
정조 10년
丙午五月十四日巳時。上御重熙堂。禮房承旨入侍時。右副承旨徐龍輔。記事官金孝建李崑秀尹行任。原任直提學徐有防。原任直閣徐鼎修鄭東浚。以次進伏訖。上太息曰。奄過成服。還御此堂。是誠天理之難諶。而人情之所不堪處矣。諸臣涕泣俯伏。不能仰對。上曰。明日望奠。當爲親臨。卿等早爲仕進也。命退。諸臣以次退出。
정조 10년
丙午五月十四日戊時。上御重熙堂。坐直承旨入侍時。右副承旨徐龍輔。假注書李宗烈。記事官李崑秀尹行任。以次進伏訖。上命書榻敎曰。司饔院公事提調權噵許遞。以都監堂上中口傳差出。命退。承史以次退出。
정조 10년
行都承旨沈豐之坐。行左承旨金思穆別入直。右承旨李時秀坐直。左副承旨趙興鎭坐直。右副承旨徐龍輔坐。同副承旨趙衍德坐。注書金孝建仕一員未差。假注書李宗烈仕直。事變假注書任希鐸別入直。
정조 10년
原任提學李福源吳載純。原任直提學徐浩修。原任直閣李秉模金宇鎭徐鼎修金載瓚。檢校直閣徐龍輔。直閣鄭大容。待敎李崑秀。檢校待敎尹行任啓曰。成服奄過。伏想宸懷悲疚益深。伏未審夜間。聖體候。若何。臣等不任區區下忱。敢此問安。答曰。知道。
정조 10년
望奠罷後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 10년
傳于趙興鎭曰。承旨入侍。
정조 10년
李時秀啓曰。卽者議政府錄事來言。領議政鄭存謙。不愼不誠。罪合萬戮。震悚之極。罔知攸措。走伏金吾門外。恭俟鈇鉞之誅云。仍納命召。何以爲之乎。敢稟。傳曰。勿待命事。遣史官傳諭。仍傳命召。
정조 10년
李時秀啓曰。卽者義禁府都事來言。領議政鄭存謙。今方待命於金吾門外云。係是大臣去就。敢啓。傳曰。知道。
정조 10년
李時秀啓曰。卽者中樞府錄事來言。行判中樞府事徐命善。以爲。事關莫重。罪在不審。俟勘之中。益切震懍。走伏金吾門外。恭俟嚴命云。係是大臣去就。敢啓。傳曰。勿待命事。遣史官傳諭。
정조 10년
李時秀啓曰。義禁府錄事來言。判中樞府事徐命善。今方待命於金吾門外云。係是大臣去就。敢啓。傳曰。知道。
정조 10년
李時秀啓曰。領議政鄭存謙。罪在罔赦。萬戮猶輕。轉益震懍。求死不得。惟願遄被嚴誅云。又使錄事。來納命召。何以爲之。敢稟。傳曰。勿待命事。遣史官傳諭。仍傳命召。
정조 10년
丙午五月十五日卯時。上御瑤華堂。親臨望奠入侍時。都監都提調徐命善。禮葬都監堂上趙時俊。殯宮都監堂上徐有隣尹蓍東。都廳尹㬦。郞廳洪元燮李性淳宋厚淵。墓所都監堂上徐有寧李在簡。奉朝賀金致仁。領府事金尙喆。領議政鄭存謙。領敦寧洪樂性。判府事李福源金熤。一提學金鍾秀。原任提學吳載純徐浩修。原任直提學徐有防。直提學朴祐源。原任直閣李秉模徐鼎修金宇鎭鄭東浚金載瓚。直閣鄭大容。行都承旨沈豐之。行左承旨金思穆。右承旨李時秀。左副承旨趙興鎭。右副承旨徐龍輔。同副承旨趙衍德。記事官金孝建。假注書李宗烈。事變假注書任希鐸。記事官李崑秀尹行任。宗戚執事朴明源黃仁點金峙默金持默趙觀鎭趙應鎭洪義榮洪最榮入就位。其前。掖庭署設殿下位於殯宮戶外正中。典儀設師傅賓客輔養官都監堂上春桂坊位於階下。曾經師傅賓客輔養官春桂坊同又設宗親文武百官位於東西。文東武西攸司進禮饌。藥果一器。自朴餠一器。小朴桂二器。雜湯一器。茶麪一器。實柏子一器。實胡桃一器。內贍寺進排淸酒一甁。奉常寺進排三兩黃燭三丁。義盈庫進排內侍傳捧入。設於靈座前。設香爐香盒竝燭於其前。設樽於戶外之左。置盞三於樽所。宗戚執事進詣閤內。陳設如禮。引儀引百官就位。左通禮導上就位。內侍奉魂帛凾。出就靈座。左通禮跪啓請哭。上哭。贊儀唱跪俯伏哭。百官哭。左通禮跪啓請止哭。上止哭。贊儀唱止哭。百官止哭。上三上香。執盞奠盞如儀。奉香思穆。奉爐時秀左通禮跪啓請哭。上哭。贊儀唱哭。百官皆哭。上止哭。百官止哭。百官奉慰如儀。上曰。沈香只於親祭時用之。常時祭奠。用紫檀香。以示予節省之意。仍行梓室加漆。其日朝奠。讀告由文。時至。承旨先入就位北向立。引儀引都監都提調。長生殿都提調。都廳郞廳以下。率漆工入。就殯宮階下跪。引儀引宗戚執事入就位。引儀引師傅賓客輔養官春桂坊入就位。引儀分引宗親及文武百官入就位。守墓官侍墓內侍入就位。左通禮導上就位。宗戚執事朴明源黃仁點金峙默金持默趙觀鎭趙應鎭洪義榮洪最榮。進詣欑室開戶。都監都提調徐命善。長生殿都提調鄭存謙。提調趙時俊尹蓍東。都監提調徐有隣李在簡。都廳尹㬦。郞廳洪元燮李性淳宋厚淵李一源。率漆工陞堂加漆。贊儀唱跪。宗親及文武百官跪。左通禮導上入詣欑室前。加漆訖。都監都提調以下還復位。左通禮導上還復位。左通禮跪啓請哭。上哭。贊儀唱跪俯伏哭。百官皆哭。左通禮跪啓請止哭。上止哭。贊儀唱止哭。百官止哭。百官進名奉慰如儀訖。上命都提調以下進前。敎曰。今見梓室上板。木理有微細瑕纇。見甚驚心。當初治木之時。敦匠諸臣。未及審察而然乎。抑或見之而未及稟告耶。存謙曰。臣誠死罪矣。若或見之。則臣雖無狀。莫重審愼之地。安敢爲隱諱之計。而到此之地。臣實難明。死有餘罪。無以仰達矣。上曰。招致治木匠手。詳爲覈問以奏。可也。有隣等承命出問後。還奏曰。問于諸匠。則以爲。渠輩則果見之。而木品堅剛者。本有此等微痕。故不以爲病云矣。上曰。此則語不成說。招致各處良匠更問也。招來木手五名。命諸臣詳問。木手等皆奏曰。木理之柔疎者。本無罅痕。而品剛理密者。例有細纇。以此推之。益可見其盡美矣。上曰。汝等若得看審。則可以詳知乎。仍命奉審。匠手等奉審後。奏曰。至剛且精。萬無一慮矣。樂性等曰。臣等初則不勝惶悶矣。今聞匠手之言。少紓罔措之心。此後屢度加漆。則似至完美矣。上曰。此痕在於上邊天板。木頭持來看審。則可知其受病之本矣。有隣等曰。以木頭詳看。則痕處初不大段。而木品則果好矣。上曰。梓室所用板木。何地所生。何年所斫云乎。孝建承命出問。還奏曰。天板奉化木。地板安東。左右板醴泉木。而丙申年取來云矣。龍輔曰。今日問安。玉堂未及來參。事甚未安。推考。何如。上曰。依爲之。出擧條命退。諸臣退出。
정조 10년
丙午五月十五日酉時。上御重熙堂。坐直承旨入侍時。左副承旨趙興鎭。假注書李宗烈。記事官李崑秀尹行任。以次進伏訖。上命書傳敎曰。宗戚執事中時無職名人。已令付軍職。冠帶常仕。祭奠自多擧行之事。卒哭前。依實軍職例給祿。亦令兵曹成給跟隨掌標。又命書傳敎曰。今番當用轝士軍。而此事方有詳量者。明日判尹與禮葬都監堂上來待。姑勿如例。知委坊內。又命書傳敎曰。魂宮墓所各都監造成祭器。當有內下者。亦當有曹儲中取用者。令各都監應造物種。勿論祭器與他各種。抄出笏記。明日登對稟處事。分付。又命書傳敎曰。今番禮葬時。冊印所用。依年前下敎。切勿以金銀緞綾等屬爲之。他各種。戊申壬申年儀軌中。以緞綾載錄者。皆以綿紬代用事。分付。興鎭曰。假注書李宗烈。身病猝重。勢難察任。今姑改差。何如。上曰。依爲之。出擧條命退。承史以次退出。
정조 10년
行都承旨沈豐之坐。行左承旨金思穆魂宮直。右承旨李時秀坐直。左副承旨趙興鎭坐。右副承旨徐龍輔坐直。同副承旨趙衍德坐。注書金孝建仕一員未差。假注書金祖淳仕直。事變假注書任希鐸魂宮直。
정조 10년
藥房副提調臣沈豐之啓曰。伏未審夜來。聖體。若何。寢睡水剌之節。亦若何。屢日悲疚勞動之餘。不瑕有受損。下情不勝焦迫之至。今日臣率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣不任區區憂慮。敢來問安。竝此仰稟。答曰。知道。入侍時。已下敎矣。
정조 10년
加漆後。大殿王大妃殿惠慶宮中宮殿。奎章閣藥房口傳問安。答曰。知道。大殿王大妃殿惠慶宮中宮殿。政院玉堂單子問安。答曰。知道。
정조 10년
檢校直閣徐鼎修。原任直閣徐龍輔。直閣鄭大容。待敎李崑秀。檢校待敎尹行任啓曰。嗚呼。今日之事。是豈臣等夢想之所及者哉。重輪彩晦。貳極位虛。多年愛戴之餘。莫不悲號冤泣。如不欲生。伏況殿下以止慈之情。遭無涯之慼。慟悼摧割。當作何懷。臣等入而仰瞻。退而飮涕。或恐聖體受損於不知不覺之中。焦遑煎悶。日甚一日。乃於該曹復膳之請。經日等待。未承允許。噫。目今悠悠萬事。惟在裁抑聖懷。保嗇聖躬。而今殿下一任過節之哀。不念自護之方。竝與循例常進之膳。而不思遽從。則以臣等至切至迫之忱。豈可徒避瀆擾。無一言仰請乎。謹稽戊申已例。則成服翌日。卽允群情。此實大聖人達觀之盛。而豈非殿下之所當法者乎。況慈殿慈宮惟憂之心。此時尤切。而薑桂不進。今過六日。儻殿下念及于此。則豈不惕然開悟。勉循臣等之懇乎。伏乞聖明。俯從輿情。亟進常膳。以答一國臣民之望焉。敢啓。答曰。知道。今番喪變。未嘗御素。誠以仰慰慈心。在此一事也。常供之復舊封進。豈欲勤許。況今所慥慥者。在於抑情節哀。又豈必待賓啓庭請。然後勉從乎。該曹草記。批旨之未下。槪因未遑。慈殿慈宮及各殿日供。依常時擧行之意。分付。可也。
정조 10년
行都承旨臣沈豐之。行左承旨臣金思穆。右承旨臣李時秀。左副承旨臣趙興鎭。右副承旨徐龍輔。同副承旨臣趙衍德啓曰。昨日禮曹復膳草記。早朝捧入。終日顒俟。而允兪之音。經宿不下。區區下情。誠不勝憂迫之至。惟我聖上。焦慮凡幾日矣。哀疚亦幾日矣。徹宵竟晷。勞動且多。而進膳之節。久未復常。聖體將攝。豈無貽損。情雖無窮。禮亦有限。顧今悠悠萬事。豈有急於保嗇聖躬者哉。況我慈殿慈宮。素膳進御。已至屢日。尤豈不萬萬悶迫乎。殿下先復常膳。然後可以仰請於慈殿慈宮。殿下念及乎此。何待臣等之言乎。此時瀆擾。極知惶悚。而煎悶之極。相率齊籲。懇乞聖明。少加寬抑。亟命復膳焉。惶恐敢啓。答曰。悉諭內閣批旨矣。
정조 10년
藥房副提調沈豐之啓曰。近日以來。聖躬之焦勞悲疚。果何如也。寢睡或至全廢。常膳尙今不進。不知不覺之中。其所受傷。理勢必然。而該曹草記。經宿不下。下情抑塞。萬萬焦迫。殿下何不念保嗇之道。尙靳勉從之擧耶。伏況慈殿慈宮。積日悲哀之中。連進素膳。尤不勝悶慮之至。伏乞深思節宣之方。亟降復膳之命。仍復仰請於慈殿慈宮。期卽允從。千萬伏望。惶恐敢啓。答曰。悉諭院批矣。
정조 10년
藥房副提調臣沈豐之啓曰。近來調攝之中。遭此悲哀之境。連進素膳。下情憂慮。夙宵靡弛。聖上積日悲疚。不進常膳。尤不勝萬萬焦迫。伏乞慈聖。勉進常膳。仍復懇勸于聖上。期於卽復常膳。以盡保護之方。千萬至幸。惶恐敢啓。答曰。邦運不幸。千萬夢寐之外。忍當不忍見之慘境。頑命至今拱支。豈料遭此慘切之悲痛乎。主上屢日哀痛過度。全不進御。憂慮懇切。常膳當勸進矣。於焉之頃。進常膳。情理慘痛。而主上懇勸。故方欲進御矣。
정조 10년
藥房副提調臣沈豐之啓曰。千萬夢想之外。遽遭哀痛之境。不進常膳。已至屢日。伏想眞元必致受傷。區區不勝憂迫。聖上焦勞悲疚之餘。尙未復膳。下情焦慮尤萬萬。伏乞勉進常膳。仍復懇勸于聖上。期於及今。進御常膳。以盡保護之方。千萬至幸。惶恐敢啓。答曰。大殿進御常膳而强勸。故亦已進矣。勿慮焉。
정조 10년
藥房副提調臣沈豐之啓曰。千萬夢想之外。遭此哀痛之境。屢日悲疚之餘。必多傷損之節。下情不勝憂慮之至。勉進常膳。以盡保護之方。千萬伏望。惶恐敢啓。答曰。進御常膳。勿慮焉。
정조 10년
以領議政待命啓辭。傳于李時秀曰。勿待命事。遣史官傳諭。仍傳命召。
정조 10년
李時秀啓曰。卽者中樞府錄事來言。行判中樞府事徐命善。以爲。臺論峻發。聲討至嚴。血泣追愆。無地自容。泥首金吾。顒俟誅殛之典云矣。敢啓。傳于李時秀曰。勿待命事。遣史官。傳諭。
정조 10년
行左承旨金思穆啓曰。卽者義禁府都事來言。判府事徐命善。方今待命於金吾門外云。係是大臣去就。敢啓。傳曰。知道。
정조 10년
李時秀啓曰。卽者中樞府錄事來言。行判中樞府事徐命善。以爲。罪負罔赦。物情齊憤。悲號震訟。直欲無生。入侍有命。趨承末由。冒萬死更爲胥命。惟願速被鈇鉞之誅云。係是大臣去就。敢啓。傳于李時秀曰。勿待命入侍事。遣史官。傳諭。
정조 10년
兼春秋許鞏書啓。臣敬奉聖批。馳往傳諭于中部堅平坊典醫監洞行判中樞府事徐命善住處。則以爲。臣負犯至重。公議至嚴。歸身司敗。恭俟勘處之命。史官荐辱。勿胥有命。又有入侍之敎。臣雖冥頑無知。方當齋居之日。敢爲瀆擾之計。而第臣所被臺言。與尋常論啓有異。削黜之請。至及於提調。噫。臣罪。臣自知之。何待于臺言。而臺言之出。輿情倍激。今於彈墨未乾之時。拚棄廉隅。唐突赴召。則放姿無嚴。不但止於壞四維而已。未伸公議之前。無非臣席藁待勘之日。束帶登筵。繼無所望。伏地悲泣。不知所達云矣。敢啓。傳曰。知道。
정조 10년
李時秀啓曰。卽者中樞府錄事來言。判府事徐命善。衷情震剝。踪地危蹙。雖伏承勿待命之敎。不敢偃處城闉。今方逬出都門。恭俟嚴命云。係是大臣去就。敢啓。傳曰。卿何答此。安心入城事。遣史官。傳諭。
정조 10년
李宗烈改差。代金祖淳朴蓍壽李相璜。以假注書望筒。傳于沈豐之曰。以首望爲之。
정조 10년
吏曹口傳政事。兵曹正郞許晪朴行淳權儐。以兵曹正郞望筒。傳于沈豐之曰。以首望爲之。
정조 10년
徐龍輔。以景慕宮提調意啓曰。太常所進櫻桃。今日薦新。而宮苑櫻桃。近因日旱。肥熟尙遠。故姑待爛熟之意。敢啓。答曰。知道。
정조 10년
徐龍輔。以禮曹言啓曰。取考喪禮補編。則小喪則殿下公除後。大中小祀。行祭如常。私家停祭。見受敎條云。受敎條則無小喪擧論之事。而公除後大中小祀。行祭如常。則私家行祭。似當隨而許之。而旣無明的可據之文。臣曹不敢擅便。上裁。何如。傳曰。問于大臣儒臣以啓。
정조 10년
徐龍輔。以禮曹言啓曰。卽接司僕寺牒報。則今此王世子喪。王大妃殿惠慶宮中宮殿輦輿及大殿輦輿玉轎日傘。凡擧動時。以何色待令與否。卽爲啓稟施行云。王大妃殿惠慶宮輦輿。別無變改之節。而大殿中宮殿輦輿諸具。裹以黑綿布。有戊申已例。而日傘則無變改之文。以此擧行事。分付。何如。傳曰。允。輦變用黑色。則日傘之攝用紅色。大有逕庭。且聞度支謄錄。戊申年以冒緞載錄云。可知其易色。雖以五禮儀言之。諸臣喪臨吊。或擧哀之時。以繖扇用靑爲寒。則今此草記。未知相然。更爲指一稟處。可也。
정조 10년
徐龍輔。以禮曹言啓曰。卽接儀仗庫牒報。則今此王世子喪。大殿儀仗及軍人所着衣服。以何色待令與否。卽爲啓稟施行云。戊申謄錄及喪禮補編。俱無擧論之事。其無變改之節。可以推知。以此分付。何如。傳曰。更考可據前例以啓。可也。
정조 10년
徐龍輔。以禮曹言啓曰。取考喪禮補編。則朞制未盡之前。外方開閉門延逢六角禁之事。載在受敎矣。今亦依此知委。何如。傳曰。允。
정조 10년
司憲府執義李延伋。司諫趙弘鎭。掌令鄭景祚。獻納申耆。正言李益運等劄曰。伏以。王世子邸下薨逝。誠千萬夢想之所不到也。儲位奄空於貳極。至慟遽纏於三殿。宗社之震慼。臣民之哀霣。曷有其極。臣等竊有所萬萬痛惋於悲號崩迫之中者。嗚呼。春宮患候。卽輪行疹症。則調護自有常法。藥餌宜循古方。而惟彼議藥諸醫。旣不能隨症投劑。翼瘳之慶纔奏。越添之候旋劇。已是渠輩難赦之罪。及夫侍藥廳之更設也。議進藥料。尤宜十倍詳愼。而專昧良方。只用補劑。致此罔極之變。輿情憤痛。尙何忍言。夫以疹㿀至熱之症。投之蔘附極溫之劑者。從古及今。寧有是哉。群聽駭惑。邦憲截嚴。臣等謂直宿醫官李廷楫李喜仁尹敬行等。亟令王府。拿鞫嚴問。快施當律。繼不可已也。至於藥院提擧之臣。旣在保護之重地。徒信庸醫之妄論。審量未盡。療治失宜。大臣提調。則拘於格例。雖不敢直請勘斷。而提調李文源。副提調李敬養。竝施削黜之典。宜矣。取進止。答兩司曰。省箚具悉。醫藥之節。無不親執躬檢。藥院。豈有可罪之事。所請。不允。
정조 10년
副修撰洪義浩箚曰。伏以。我王世子邸下。慶毓嘉祥。德著溫文。三百年宗祊有托。億兆民愛戴方切。迺於千萬夢寐之外。皇穹不吊。离日奄晦。八域生靈。奔走號泣。無所係望。普切罔極。伏祝我殿下。以聖人止慈之情。遭天倫至切之慼。悼承華之虛闃。念國勢之孤危。哀痛震迫。曷有其極。仍伏念。閱旬惟憂。已多受損之端。數日焦遑。竟抱無涯之慟。含斂之節。旣皆躬檢。祭奠之禮。亦多親莅。觸事悲割。當復如何。伏惟我聖上學力深造。達理自寬。宜無任情過哀之慮。而第至痛在中。隨處纏結。不知不覺之間。必致榮衛傷損之候。近日臣僚之入參哭斑者。每或仰瞻寶坐。不無天顔非昔之憂。相顧煎悶。尤切罔措。此際該曹復膳之請。已至經宿。未承兪音。區區犬馬之誠。益不任焦迫抑塞之至。噫。今日之悠悠萬事。唯當以保嗇聖躬。把作第一義。然後上可以體宗社付托之重。下可以副臣民顒祝之望。何可但以一時情理之難忍。不思保攝之道。以貽無窮之憂乎。且伏念慈殿慈宮素膳之進御。已至多日。仰惟自內陳達。庶幾回聽。而其所得請之道。亦惟在於殿下之先自復膳。儻殿下念及于此。必將惕然深思。不待群下之力請。可以卽賜允從矣。又伏聞先朝戊申壬申之例。每於成服後。請復常膳。皆卽蒙許。聖祖攸行。豈非殿下今日之所當法乎。此時瀆擾。非不知萬萬悚惶。而忝在邇列。竊不勝憂慮之忱。敢此仰陳。伏乞聖明。亟循輿情。勉進常膳。以答一國臣庶冀祝之誠。千萬至幸。取進止。答玉堂箚曰。省箚具悉。悉諭院批矣。